Årsmøte Setskog Arbeiderlag - Innkomne forslag sak 6.  
  
Industri, velferd og arbeid

Industrien i Norge har gjort at vi også har utviklet samfunnet vårt. Norge trenger ikke industri fordi vi skal produsere alt selv, men fordi vi uten industri også blir et fattigere samfunn. Gjennom alle år har industrien utviklet seg eventyrlig, og har evnet å ta i bruk ny teknologi og til å bli svært miljø-og klimavennlig.   
Samtidig har vi evnet å produsere effektivt med høy kvalitet. Dette skyldes blant annet at arbeidsfolk som jobber i norske bedrifter deltar i utvikling av egen bedrift, fordi vi har lover, avtaler og kultur som legger til rette for dette. Med et velferdssamfunn som også tar vare på folk når utviklingen medfører tap av arbeidsplasser, følger også viljen og tryggheten til å satse. Dermed er vi også blant verdens mest omstillingsdyktige. Dette er resultatet av politiske valg gjennom mange år, og er et system vi må ta godt vare på og utvikle videre.

* Utvikling av mer klima- og miljøvennlig industri, morgendagens produkter og produksjonsmetoder oppstår ikke i et tomrom. Denne utviklingen skjer på skuldrene av dagens industri. Det er her utviklingen har foregått frem til nå, og det er her kompetansen og evnen til å utvikle det som ligger foran oss finnes. Dersom vi skal være i stand til å konkurrere i nye markeder må det ligge til grunn, også når vi er utålmodige.
* CCS (fangst og lagring av CO2) vil i følge International Energy Agency stå for 1/6 av de globale utslippene. Norge har teknologi og forutsetninger for å lykkes med løsninger for CCS. Norge må satse hardere på realisering av fullskala CCS-anlegg.
* Statlig eierskap skal være en viktig del av næringspolitikken, og sikre kontroll med naturressurser og infrastruktur.
* Det må satses på næringer der Norge har fortrinn, både i naturressurser og kompetanse. Slik satsing må innebære en fremoverlent utvikling som også kutter utslipp og reduserer miljøbelastning mest mulig. Slik vil våre næringer utvikle løsninger for fremtida, samtidig som vi opprettholder levestandard og velferd.
* Offentlige budsjetter må brukes som virkemiddel for å holde folk i arbeid. Blant annet i offentlige innkjøp, investeringer og bygge- og rehabiliteringsarbeider.
* Det offentlige sikkerhetsnettet som skal sikre inntekten til de som står uten arbeid må ivarets og styrkes. Sykelønnsordningen må opprettholdes, skattlegging av sluttvederlag og ventedager i dagpengeordningen må fjernes, og alle ytelser som gis som erstatning for lønn skal gi rett til feriepenger. Det statlige tilskuddet til AFP må beholdes.
* Faste ansettelser sikrer den enkeltes rettigheter i arbeidsforholdet, stimulerer til kompetanseutvikling både hos den ansatte og bedrift, og sikrer produktivitet, seriøsitet og omstillingsevne. Adgangen til generell midlertidig ansettelse må fjernes, og reglene rundt innleie av arbeidskraft må strammes inn med virkningsfulle tiltak. Også midlertidig ansatte skal ha forutsigbarhet både når det gjelder lønn og arbeidstid.
* Arbeidstid handler også om helse og fritid. Arbeidstida må være lagt opp slik at den enkelte kan delta i samfunn og familieliv, og planlegge sin hverdag på en forutsigbar måte. Arbeidstida må også være slik at helsen og den enkeltes behov ivaretas. Heltid skal være en rettighet, deltid en mulighet. Arbeidstid skal kunne avtales på mange forskjellige måter for å ivareta både bedriftens og ansattes behov, dette gjøres best ved å ha trygge og forutsigbare rammer i lov og reelle tariffavtaler. Arbeidstaker skal ha reell innflytelse på avtaler som inngås gjennom sine tillitsvalgte. Arbeidstid skal ikke være et konkurransevridende element der det «lønner seg» å inngå ugunstige ordninger.
* De seriøse aktørene må trekke det lengste strået – de useriøse må presses inn i det seriøse sporet, eller ut av markedet. Konkurransen må vinnes av de som satser på faste ansattelser, fagkunnskap og kompetanse, gode og trygge arbeidsforhold der ansatte involveres og tas på alvor, og kvalitet og produktivitet. Dette må vises gjennom politiske vedtak som virker, som seriøsitetsregler ved offentlige innkjøp og oppdrag, tiltak mot sosial dumping og kriminell virksomhet, regler som ivaretar arbeidstakere på en god måte og det må stimuleres til et organisert arbeidsliv.

Forslag:  
Aurskog-Høland Arbeiderparti oversender forslaget til videre behandling på Akershus Arbeiderparti sitt årsmøte, og som innspill til programarbeidet i det kommende fylkestingsvalget.

*Vedtak: Enstemmig vedtatt*